Skriflesing: Efesiërs 6.
Teks: Kategismus Sondag 45; Efesiërs 6: 18
Terwyl julle met alle gebed en smeking by elke geleentheid bid in die Gees..
Romeine 8:26, 27
Wanneer ons nadink oor uitsprake soos hierdie in die Bybel, laat dit die vraag ontstaan of dit werklik ons lewensstyl is om biddend te lewe.
Leer ons ons kinders bid? Nie net deurdat hulle sien dat ons aan tafel bid nie. Skep ons geleentheid waar hulle ons as ouers se leiding hulle gebedsgawes kan ontwikkel?
Iemand wat nie as kind geleer het om te bid nie, het gewoonlik as volwassene probleme met sy gebedslewe.
Die saak raak natuurlik ook ons houding wat ons tot die gebed het ? veral dan om in die openbaar te bid. Mense sê soms dat hulle nie weet wat om te bid nie. Ander mense het weer iewers vandaan die indruk dat jy foutloos moet bid as jy voor ander mense bid. Hierdie verkeerde siening ontneem mense die vrymoedigheid om te bid, veral in die openbaar.
Hoe bid mens in die Gees, want die feit van die saak is dat dit nie maklik is om in my gebed my sonde op sy naam te noem en dit voor God te bely nie?
Elke oomblik van gebed is 'n oomblik van waarheid.
As jou gebed nie staan in die teken van die volle waarheid nie, dan bid jy nie in die Gees nie.
Dis moeilik om te weet dat jy nou direk voor God staan, en om dan deur sy Gees voorgesê te word om eerlik oor dinge te bid waaroor jy met niemand praat nie.
Die werk van die Heilige Gees in ons gebede staan direk teenoor ons eie trots.
Die Gees van God gee jou die insig dat jy jouself voor God moet verneder, en bid vir genade.
Om te bid vir genade beteken dat jy jouself moet stroop van aljou hoogmoed en verwaandheid en dat jy besef dat jy geen eie bekwaamheid het nie. Jy moet uitkoms by God soek.
Bid in die Gees beteken verder ook dat jou hele lewe 'n gebedslewe moet wees.
Paulus skryf vir die Tessalonisensers (5:17) dat hulle moet bid sonder ophou!
As ons hierdie opdrag prakties maak, beteken dit dat jy biddend moet motor bestuur; biddend agter jou lessenaar sit waar jy werk; biddend kosmaak vir die gesin; biddend skoolgaan.
Kom ons stel dit anders: Dit is nie so dat mens net gebedstye het wanneer jy bid, soos voor en na ete en saans voor jy gaan slaap nie. Dit moet ook daar wees, maar tussen-in moet jy ook bid.
U kan vra: Waarom moet mens so baie bid? Die antwoord is: Die alomteenwoordige God is dan elke oomblik by jou.
Jy kan dus nie anders nie as om voortdurend met Hom om te gaan nie.
Ons het 'n voorbeeld hiervan in die Bybel: Henog. Die Bybel sê dat Henog met God gewandel het. Hy het elke oomblik met God saamgeleef.
Dis dieselfde as wat ons teks leer: Bid sonder ophou. Dit moet net opreg wees en in die Gees.
Om te bid, is om persoonlike gemeenskap met God te soek.
Dis om jouself oop te stel vir die werking van God die Heilige Gees, m.a.w. vir die inspraak van God in jou lewe.
Daarom is die vereiste vir 'n gebed nie dat dit kort of lank moet wees, of vol mooi woorde nie. Die vereiste is opregtheid.
Dan sal ons die Here verheerlik vir sy grootheid, ons sondes eerlik bely en diep afhanklik smeek vir genade.
Hier is natuurlik 'n rooi lig - 'n ernstige waarskuwing: waak daarteen dat jou gebede net gewoonte word. Gebed moet 'n behoefte bly.
Ons het natuurlik ook 'n groot troos in die hele saak van gebed. Dit is dat die Heilige Gees ons met ons gebede help. Daar staan in Romeine 8: 26, 27 die volgende woorde:
Hier het ons te doen met die middelaarswerk van Jesus Christus.
Die hulp en inwoning van die Heilige Gees is die direkte vrug van die kruis van ons Here Jesus.
Die hulp van die Heilige Gees rus in die voorbidding van Jesus Christus. Na sy hemelvaart is Jesus Christus aan die regterhand van sy Vader waar Hy vir ons intree ? voorbidding doen.
Die Heilige Gees lei ons juis dat ons gebede by sy gebede om skluldvergifnis en seën aansluit.
Die versoening deur Jesus Christus beteken vir ons dat:
ons aan die een kant mag weet dat Hy voortdurend vir ons bid,
maar dat ons ook aan die ander kant mag weet dat ons met vrymoedigheid voor die troon van God mag staan om te bid vir seën en vergewing van ons sondes.
Die kruisdood van Jesus Christus bring ons in ons gebede weer baie naby aan God.
Wat moet ons bid? Die Here gee die Onse Vader as modelgebed.
Daarin staan die eer en die aanbidding van God eerste:
Laat U Naam geheilig word...
Dan vra ons vir alles wat ons nodig het:
Gee ons vandag ons daaglikse brood...
Daarna bid ons vir skuldvergifnis:
Vergeef ons ons skulde...
Die gebed eindig met 'n lofprysing:
Want aan U behoort die Koninkryk en die krag en die
heerlikheid tot in ewigheid.
Gemeente, kom ons leef biddend ? leef in die krag van die gebed.
Kom ons lees Kategismus Sondag 45 saam.
Psalm 81: 1, 3, 12.
Datum: 17 Februarie 2002.
'n Aantal teksgedeeltes wat by die preek aansluit:
Bid, en vir julle sal gegee word; soek, en julle sal vind; klop, en vir julle sal oopgemaak word. (Matteus 7:7; Lukas 11:9 AFR1953)
As julle dan wat sleg is, weet om goeie gawes aan julle kinders te gee, hoeveel te meer sal die hemelse Vader die Heilige Gees gee aan die wat Hom bid? (Lukas 11:13 AFR1953)
Bid sonder ophou. (1 Tessalonisens 5:17 AFR1953)
Aanbid God. Want die getuienis van Jesus is die gees van die profesie. (Openbaring 19:10 AFR1953)
Julle aanbid wat julle nie weet nie; ons aanbid wat ons weet, want die saligheid is uit die Jode. Maar daar kom 'n uur, en dit is nou, wanneer die ware aanbidders die Vader in gees en waarheid sal aanbid; want die Vader soek ook mense wat Hom só aanbid. God is Gees; en die wat Hom aanbid, moet in gees en waarheid aanbid. (Johannes 4:22-24 AFR1953)
En net so kom ook die Gees ons swakhede te hulp, want ons weet nie reg wat ons moet bid nie, maar die Gees self tree vir ons in met onuitspreeklike sugtinge. (Romeine 8:26 AFR1953)
En dit is die vrymoedigheid wat ons teenoor Hom het, dat Hy ons verhoor as ons iets vra volgens sy wil. (1 Johannes 5:14 AFR1953)
En as iemand van julle wysheid kortkom, laat hom dit van God bid, wat aan almal eenvoudig gee sonder om te verwyt, en dit sal aan hom gegee word. (Jakobus 1:5 AFR1953)
God is Gees; en die wat Hom aanbid, moet in gees en waarheid aanbid. (Johannes 4:24 AFR1953)
Die HERE is naby almal wat Hom aanroep, almal wat Hom aanroep in waarheid. (Psalms 145:18 AFR1953)
Onse God, sal U nie teen hulle strafgerig oefen nie? Want in ons is geen krag teenoor hierdie groot menigte wat teen ons gekom het nie; en ons weet nie wat ons moet doen nie, maar ons oë is op U. (2 Kronieke 20:12 AFR1953)
Maar hy moet in die geloof bid, sonder om te twyfel; want hy wat twyfel, is soos 'n golf van die see wat deur die wind gedrywe en voortgesweep word. (Jakobus 1:6 AFR1953)
En wat julle ook al in my Naam mag vra, dit sal Ek doen, sodat die Vader in die Seun verheerlik kan word. (Johannes 14:13 AFR1953)